Boland Landbouskool - OMSENDBRIEF 15 VAN 2019
GEDRAG VAN OUERS TYDENS RUGBYWEDSTRYDE
Ons skool het deur die afgelope jare onsself gevestig as 'n skool met tradisie en karakter en op ander skoolgemeenskappe 'n indruk gemaak. Ek glo dat dit 'n indruk is waarop ons met reg trots kan wees.
Saam met die trots kom daar egter ook 'n gesamentlike verantwoordelikheid vir ons almal om daarop voort te bou.
Ongelukkig gebeur dit na afloop van Saterdae se wedstryde dat ek klagtes ontvang van afrigters en ouers (van besoekende skole sowel as van ons eie skool) oor sommige ouers se gedrag langs die veld en op die pawiljoen. Dit is nie net vir ons skoolgemeenskap 'n verleentheid nie, maar, bo alles, vir die seun van die ouer wat hom of haar hieraan skuldig maak.
Ek het na afloop van ons laaste tuiswedstryd van 'n besoekende ouer die volgende terugvoer ontvang:
- Hulle beskou dit as 'n groot eer om teen Boland Landbou te kan en mag kompeteer.
- Hulle kan nie uitgepraat raak oor ons seuns se goeie maniere op en van die veld af nie.
- Ons spanne is goed afgerig en speel rugby van hoogstaande gehalte en dit was vir hulle seuns 'n eer om teen ons te kon meeding.
Ongelukkig ook die volgende:
- Die ouers langs die veld maak negatiewe op- en aanmerkings, nie net teenoor die besoekende skool se ouers nie, maar selfs teenoor die spelers op die veld.
- Tydens hulle eerste besoek aan ons skool het van die Boland-ouers hulle onwelkom laat voel.
- Vandat hulle al sedert gr. 1 hul seuns ondersteun langs die sportveld, het hulle nog nooit so 'n negatiewe ervaring langs die veld beleef nie.
Jammer dat ek hierdie brief aan alle ouers moet rig, ek sal gesprekke voer met individue van wie ek spesifiek bewus gemaak is, maar ek kan uit die aard van die saak nie orals wees en van almal weet nie.
'n Paar wenke van ons kant af aan ons ouers:
- Aanvaar dat vir die meeste van ons is ons speeltyd verby! Dit is nou ons seuns se beurt om te speel soos hulle wil! Miskien selfs beter as ons in baie gevalle!
- Moenie saam met die spel op en af langs die veld beweeg nie, staan op een plek (agter die tou of langs die kantlyn) en geniet die wedstryd! Indien moontlik is die pawiljoen nog beter!
- Moet nooit, maar nóóit, die skeidsregter kritiseer nie. Geen skeidsregter het al 'n beslissing verander na 'n opmerking van 'n toeskouer nie. Inteendeel, dit het al gebeur dat spanne as gevolg daarvan benadeel word.
- Moenie 'n opmerking maak teenoor enige speler, eie of opponent, as dit nie 'n positiewe opmerking is nie.
- Moet asb. nie Saterdae se rugbywedstryde gebruik om van frustrasies of aggressie ontslae te raak nie.
Kom ons help ons seuns om te leer om te alle tye as waardige wenners, of as dit die geval mag wees, verloorders, van die veld af te stap. By voorbaat baie dankie aan alle ouers vir julle positiewe ondersteuning en die opofferings wat julle maak vir julle kinders en die skool.
BLOB nooi ook alle ondersteuners/oud-studente om met elke tuiswedstryd 'n draai in ons klubhuis te kom maak. Ons het nuwe klerevoorraad en daar is 'n paar interessante dingetjies wat ook nog plaasvind. Kom loer gerus in tydens die oggendwedstryde asook na afloop van die eerstespan se wedstryd. Lizette Molnar
Op Vrydag 17 Mei 2019 word 'n koshuisvergadering in die skoolsaal gehou. Dit begin 12:00 en sal klaar wees wanneer die skool uitkom. Indien u enige voorstelle of probleme het, kan u dit daar kom stel. Indien u dit nie kan bywoon nie, hoef u nie verskoning te maak nie. Johan Moolman
11-OUERS EN -LEERDERS: MATRIEKAFSKEID
Elke gr. 11-leerder moet asseblief R400 in die skoolfondsrekening inbetaal. Gebruik asseblief u seun se naam + MX-afskeid as verwysing. Johan van der Merwe
Die gr. 9/10 Pa-en-Seun Oranjerivierroei-avontuur gaan definitief voort. Die datum is 25-29 September 2019. Dit lyk asof ons 'n lekker groot groep gaan wees en jy is welkom om saam te kom. Belangstellingsbriewe is per e-pos aan al die ouers uitgestuur.